น้ำท่วม-บาทแข็งทำศก.เดือนต.ค.ชะลอตัว
สศค. เผย น้ำท่วม-บาทแข็ง ทำเศรษฐกิจเดือนต.ค.ชะลอตัว
26 พ.ย. 2553

สศค. เผย น้ำท่วม-บาทแข็ง ทำเศรษฐกิจเดือนต.ค.ชะลอตัว
นายนริศ  ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า การขยายตัวเศรษฐกิจไทยเดือนต.ค. 2553 ขยายตัวได้ต่อเนื่อง แต่ชะลอลงจากเดือนก่อนหน้า โดยการใช้จ่ายภายในประเทศได้รับผลกระทบจากสถานการณ์น้ำท่วม
ขณะที่การส่งออกยังคงขยายตัวต่อเนื่อง แม้ว่าจะชะลอลงจากเดือนก่อนหน้า ผลจากเศรษฐกิจของประเทศคู่ค้าที่ขยายตัวชะลอลงและส่วนหนึ่งเป็นผลมาจากค่าเงินบาทที่แข็งค่าขึ้น มูลค่าการส่งออกที่ขยายตัว 15.7% ต่อปี ลดลงจากเดือนก่อนหน้าที่ขยายตัว 21.2% ต่อปี เป็นผลมาจากการขยายตัวที่ชะลอลงของหลายประเทศคู่ค้าหลัก เช่น สหรัฐอเมริกา สหภาพยุโรปและญี่ปุ่น
ด้านการบริโภคภาคเอกชนขยายตัวชะลอลง สะท้อนได้จากภาษีมูลค่าเพิ่ม ณ ราคาคงที่ ขยายตัว 4.5% ต่อปี ชะลอลงจากเดือนก่อนหน้าที่ขยายตัว 7.1% ต่อปี สำหรับการลงทุนภาคเอกชน สะท้อนจากปริมาณการนำเข้าสินค้าทุนขยายตัว 11.2% ต่อปี ปรับตัวลดลงจากเดือนก่อนหน้าที่ขยายตัว 24.1% ต่อปี 
นายนริศ กล่าวว่า จากเครื่องชี้เศรษฐกิจไทยล่าสุดที่เติบโตได้ต่อเนื่อง ทำให้ สศค. คาดว่าเศรษฐกิจไทยในไตรมาสที่ 4 ของปี 2553 จะสามารถขยายตัวได้ต่อเนื่องจากไตรมาสที่ 3 ที่มีการขยายตัวที่ 6.7% ต่อปี